C 262/7

Kopsavilkums Eiropas Datu aizsardzības uzraudzītāja atzinumam par priekšlikumu Padomes lēmumiem par to, lai parakstītu un noslēgtu Nolīgumu starp Eiropas Savienību, no vienas puses, un Jaunzēlandi, no otras puses, par persondatu apmaiņu starp Eiropolu un cīņā pret smagiem noziegumiem un terorismu kompetentajām Jaunzēlandes iestādēm

[Pilns šā atzinuma teksts angļu, franču un vācu valodā ir pieejams EDAU tīmekļa vietnē www.edps.europa.eu]

(2022/C 262/05)

Eiropas Komisija 2022. gada 13. maijā nāca klajā ar diviem priekšlikumiem Padomes lēmumiem par to, lai Eiropas Savienības vārdā parakstītu un noslēgtu Nolīgumu starp Eiropas Savienību, no vienas puses, un Jaunzēlandi, no otras puses, par persondatu apmaiņu starp Eiropolu un Jaunzēlandes iestādēm, kas ir kompetentas cīņā pret smagiem noziegumiem un terorismu. Nolīguma mērķis ir ļaut pārsūtīt persondatus starp Eiropolu un Jaunzēlandes kompetentajām iestādēm, vienlaikus nodrošinot atbilstošus aizsardzības pasākumus attiecībā uz personu cilvēktiesībām un pamatbrīvībām, tostarp privātumu un datu aizsardzību.

EDAU jau ir bijusi iespēja sniegt komentārus par persondatu apmaiņu starp Eiropolu un Jaunzēlandes tiesībaizsardzības iestādēm savā Atzinumā 1/2020 par sarunu pilnvarām attiecībā uz šo nolīgumu. Tajā EDAU atzīmēja, ka Jaunzēlandē pastāv vispāratzīti valsts tiesību akti datu aizsardzības jomā un neatkarīga datu aizsardzības iestāde, kas ir kompetenta uzraudzīt tiesībaizsardzības iestādes. Vienlaikus EDAU sniedza vairākus papildu ieteikumus, lai precizētu un vajadzības gadījumā pilnveidotu drošības pasākumus un kontroli attiecībā uz persondatu aizsardzību, jo īpaši saistībā ar nolīguma darbības jomu, glabāšanas ierobežojuma principu un informācijas sniegšanu datu subjektiem.

EDAU ar gandarījumu atzīmē, ka viņa ieteikumi ir ņemti vērā sarunās un pēc tam ir atspoguļoti nolīguma galīgajā tekstā, attiecīgi I pielikuma 13. un 26. pantā.

Ņemot vērā iepriekšminēto, EDAU uzskata, ka iesniegtais Nolīgums starp Eiropas Savienību un Jaunzēlandi par persondatu apmaiņu starp Eiropolu un Jaunzēlandes iestādēm, kas ir kompetentas cīņā pret smagiem noziegumiem un terorismu, sniedz atbilstošus aizsardzības pasākumus attiecībā uz privātuma un personu pamattiesību un brīvību aizsardzību. Turklāt to var izmantot arī kā paraugu turpmākiem nolīgumiem par persondatu apmaiņu tiesībaizsardzības nolūkos.

Vienlaikus EDAU atgādina par nesen pieņemtajiem Eiropola regulas grozījumiem, kas cita starpā ietekmēs Eiropolam piemērojamo datu aizsardzības regulējumu. Šajā sakarībā EDAU uzsver, ka Eiropolam būs jāpiemēro Nolīgums par persondatu apmaiņu ar Jaunzēlandes kompetentajām iestādēm, pilnībā ievērojot tā atjaunināto tiesisko regulējumu un jo īpaši juridiskās garantijas personu aizsardzībai attiecībā uz viņu persondatu apstrādi, kas ietvertas ESDAR IX nodaļā un grozītajā Eiropola regulā.

Jo īpaši Eiropola pienākums saskaņā ar paredzētā nolīguma 26. pantu darīt publiski pieejamu dokumentu, kurā saprotamā veidā izklāstīti noteikumi par saskaņā ar nolīgumu nosūtīto persondatu apstrādi, tostarp par līdzekļiem, kas pieejami datu subjektu tiesību īstenošanai, ir jāinterpretē un jāpiemēro, ņemot vērā ESDAR 79. pantu un Aģentūras kā datu pārziņa pienākumu darīt pieejamu vai sniegt datu subjektam konkrētu informāciju.

1. IEVADS

1. Eiropas Komisija 2022. gada 13. maijā nāca klajā ar diviem priekšlikumiem Padomes lēmumiem par to, lai Eiropas Savienības vārdā parakstītu un noslēgtu Nolīgumu starp Eiropas Savienību, no vienas puses, un Jaunzēlandi, no otras puses, par persondatu apmaiņu starp Eiropas Savienības Aģentūru tiesībaizsardzības sadarbībai (Eiropolu) un cīņā pret smagiem noziegumiem un terorismu kompetentajām Jaunzēlandes iestādēm (“priekšlikumi”) ( 1 )

2. Nolīguma mērķis ir ļaut pārsūtīt persondatus starp Eiropolu un Jaunzēlandes kompetentajām iestādēm, lai atbalstītu un stiprinātu Eiropas Savienības dalībvalstu un Jaunzēlandes iestāžu rīcību, kā arī to savstarpējo sadarbību noziedzīgu nodarījumu, tostarp smagu noziegumu un terorisma, novēršanā un apkarošanā, vienlaikus nodrošinot atbilstošus aizsardzības pasākumus attiecībā uz personu cilvēktiesībām un pamatbrīvībām, tostarp privātumu un datu aizsardzību ( 2 )

3. Sarunas starp Komisiju un Jaunzēlandi par nolīgumu notika no 2021. gada aprīļa līdz novembrim saskaņā ar sarunu norādēm, ko Padome pieņēma 2020. gada 13. maijā, pēc Komisijas 2019. gada 30. oktobra ieteikuma ( 3 )

4. Paredzētais nolīgums balstās uz jau pastāvošo ciešo partnerību starp Eiropas Savienību un Jaunzēlandi. Šajā sakarībā būtu jānorāda, ka 2016. gada 5. oktobrī parakstītajā ES un Jaunzēlandes partnerattiecību nolīgumā par attiecībām un sadarbību Puses apņemas sadarboties tādās jomās kā tiesībaizsardzība, organizētās noziedzības un korupcijas, narkotiku, kibernoziedzības, nelikumīgi iegūtu līdzekļu legalizēšanas, terorisma un teroristu finansēšanas novēršana un apkarošana.

5. Šis EDAU atzinums ir sagatavots, atbildot uz Eiropas Komisijas 2022. gada 13. maija apspriešanos saskaņā ar ESDAR 42. panta 1. punktu par priekšlikumiem Padomes lēmumiem par nolīguma parakstīšanu un noslēgšanu. Tomēr, ņemot vērā, ka abi priekšlikumi attiecas uz vienu un to pašu nolīgumu, šis atzinums attiecas uz tiem abiem.

4. SECINAJUMI

19. Ņemot vērā iepriekšminēto, EDAU sniedz šādus komentārus un ieteikumus: (1) Iesniegtais Nolīgums starp Savienību un Jaunzēlandi par persondatu apmaiņu starp Eiropolu un Jaunzēlandes iestādēm, kuru kompetencē ir cīņa pret smagiem noziegumiem un terorismu, sniedz atbilstošus aizsardzības pasākumus attiecībā uz privātuma un personu pamattiesību un brīvību aizsardzību. Šajā sakarībā to var izmantot arī kā paraugu turpmākiem nolīgumiem par persondatu apmaiņu tiesībaizsardzības nolūkos. (2) Eiropola pienākums saskaņā ar paredzētā nolīguma 26. pantu darīt publiski pieejamu dokumentu, kurā saprotamā veidā izklāstīti noteikumi par saskaņā ar nolīgumu nosūtīto persondatu apstrādi, tostarp par līdzekļiem, kas pieejami datu subjektu tiesību īstenošanai, ir jāinterpretē un jāpiemēro, ņemot vērā ESDAR 79. pantu un Eiropola kā datu pārziņa pienākumu darīt pieejamu vai sniegt datu subjektam konkrētu informāciju.

Briselē, 2022. gada 10. jūnijs Wojciech Rafał WIEWIÓROWSKI

(1) COM(2022) 207 final un COM(2022) 208 final.

(2) Skatīt abu priekšlikumu paskaidrojuma rakstu, 2. lpp.

(3) Turpat.